વનલાઇનર્સ અને બે સશક્ત પર્ફોર્મન્સને બાદ કરતાં આખી ફિલ્મનાં અઢાર અંગ વાંકાં છે. ચાર અબલા નારીઓ ફિલ્મમાં ફર્યા કરે છે, જેમના ભાગે રૂપાળા દેખાઈને બેવકૂફ બનવા સિવાય કશું કામ આવ્યું નથી. એ કન્યાઓ બીજું શું કરી શકે એ પણ સવાલ છે. ગેરસમજના ગુણાકાર જેવી કૉમેડી પેદા કરવામાં અહીં અરબાઝ ખાન, મનોજ જોષી, શરત સક્સેના અને સુપ્રિયા પાઠક છે, જેઓ હસાવી તો જાણે છે. ખોટું ન બોલાય. જૉની લીવરની દીકરી જેમી લીવરની પણ આ પહેલી ફિલ્મ છે, પણ એ છોડી એક તો પોતાની સ્ટૅન્ડઅપ કૉમેડી જ રિપીટ કરે છે. બીજું, તેની ઍક્ટિંગમાં પપ્પાની સ્ટાઇલ દેખાય છે. ઉપરથી તેના ભાગે એવા વલ્ગર સંવાદો અને ચાળા આવ્યા છે, હરિ હરિ. આપણા ગુજરાતી ઍક્ટર અનુરાગ પ્રપન્ન માત્ર એક સીનમાં આવીને જતા રહે છે. આટલીબધી પેટાસ્ટોરીઓ હોવા છતાં ફિલ્મ ખાલી-ખાલી લાગે છે.